Propunere de DECIZIE A CONSILIULUI privind încheierea unui protocol la Acordul de parteneriat și cooperare între Comunitățile Europene și statele membre ale acestora, pe de o parte, și Republica Azerbaidjan, pe de altă parte, referitor la un acord-cadru între Uniunea Europeană și Republica Azerbaidjan privind principiile generale de participare a Republicii Azerbaidjan la programele Uniunii /* COM/2013/0865 final - 2013/0420 (NLE) */





EXPUNERE DE MOTIVE În cadrul politicii europene de vecinătate (PEV), deschiderea treptată a anumitor programe și agenții ale Uniunii către participarea țărilor partenere PEV reprezintă una dintre numeroasele măsuri de promovare a reformei, modernizării și tranziției în țările vecine Uniunii Europene. Comisia a definit mai detaliat acest aspect de politică în comunicarea sa din decembrie 2006 „privind abordarea generală care permite țărilor partenere la politica europeană de vecinătate să participe la activitatea agențiilor comunitare și la programele comunitare”[1]. Consiliul a aprobat această abordare în concluziile sale la 5 martie 2007[2]. Pe baza comunicării și a concluziilor menționate mai sus, la 18 iunie 2007, Consiliul a emis directive Comisiei în vederea negocierii de acorduri-cadru cu Algeria, Armenia, Azerbaidjan, Egipt, Georgia, Israel, Iordania, Liban, Moldova, Maroc, Autoritatea Palestiniană, Tunisia și Ucraina privind principiile generale care reglementează participarea acestora la programele Comunității[3]. Consiliul European din iunie 2007[4] a reafirmat importanța capitală a politicii europene de vecinătate și a aprobat Raportul președinției privind progresele înregistrate[5] care a fost prezentat Consiliului Afaceri Generale și Relații Externe (CAGRE) cu ocazia reuniunii acestuia din 18-19 iunie 2007, precum și concluziile Consiliului pe această temă[6]. Acest raport a reamintit directivele Consiliului în vederea negocierii protocoalelor adiționale relevante. Comunicarea comună a Comisiei și a Înaltului Reprezentant al Uniunii Europene pentru afaceri externe și politica de securitate, intitulată „Un răspuns nou în contextul schimbărilor din țările vecine”[7], aprobată prin concluziile Consiliului din 20 iunie 2011, a subliniat în continuare intenția UE de a facilita participarea țărilor partenere la programele UE. În septembrie 2011, participanții la Summitul Parteneriatului estic de la Varșovia au fost de acord să faciliteze participarea țărilor partenere la programele și agențiile UE. Până la această dată au fost semnate protocoale cu Armenia[8], Israel[9], Iordania[10], Moldova[11], Maroc[12] și Ucraina[13]. În octombrie 2012, Azerbaidjanul și-a manifestat interesul de a participa la ampla serie de programe deschise țărilor partenere la politica europeană de vecinătate. Textul protocolului negociat cu Azerbaidjanul este inclus în anexă. Prin prezenta, Comisia prezintă o propunere de decizie a Consiliului privind încheierea protocolului. Protocolul conține un acord-cadru privind principiile generale de participare a Azerbaidjanului la programele Uniunii. Protocolul prevede dispoziții standard destinate a fi aplicate tuturor țărilor partenere la politica europeană de vecinătate cu care urmează să fie încheiate astfel de protocoale. În conformitate cu articolul 218 alineatul (6) litera (a) din Tratatul privind funcționarea Uniunii Europene, Parlamentului European i se adresează solicitarea de a aproba încheierea acestui protocol. În paralel, Comisia prezintă o propunere de decizie a Consiliului privind semnarea și punerea în aplicare cu titlu provizoriu a protocolului menționat. Consiliul este invitat să adopte următoarea propunere de decizie. 2013/0420 (NLE) Propunere de DECIZIE A CONSILIULUI privind încheierea unui protocol la Acordul de parteneriat și cooperare între Comunitățile Europene și statele membre ale acestora, pe de o parte, și Republica Azerbaidjan, pe de altă parte, referitor la un acord-cadru între Uniunea Europeană și Republica Azerbaidjan privind principiile generale de participare a Republicii Azerbaidjan la programele Uniunii CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 212, coroborat cu articolul 218 alineatul (6) litera (a), având în vedere propunerea Comisiei Europene, având în vedere aprobarea Parlamentului European, întrucât: (1) Protocolul la Acordul de parteneriat și cooperare între Comunitățile Europene și statele membre ale acestora, pe de o parte, și Republica Azerbaidjan, pe de altă parte, referitor la un acord-cadru între Uniunea Europeană și Republica Azerbaidjan privind principiile generale de participare a Republicii Azerbaidjan la programele Uniunii („protocolul”) a fost semnat, în numele Uniunii, la ... (2) Protocolul ar trebui aprobat, ADOPTĂ PREZENTA DECIZIE: Articolul 1 Protocolul la Acordul de parteneriat și cooperare între Comunitățile Europene și statele membre ale acestora, pe de o parte, și Republica Azerbaidjan, pe de altă parte, referitor la un acord-cadru între Uniunea Europeană și Republica Azerbaidjan privind principiile generale de participare a Republicii Azerbaidjan la programele Uniunii („protocolul”) se aprobă, prin prezenta, în numele Uniunii[14]. Textul protocolului este anexat la prezenta decizie. Articolul 2 Președintele Consiliului procedează, în numele Uniunii, la notificarea prevăzută la articolul 10 din protocol[15]. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu Președintele [1] COM (2006) 724 final din 4 decembrie 2006. [2] Concluziile CAGRE din 5 martie 2007. [3] Decizia Consiliului (restricted) de autorizare a Comisiei să negocieze protocoale […], Document 10412/07. [4] Concluziile președinției – Bruxelles, 21-22 iunie 2007, Documentul 11177/07. [5] Raport intermediar de activitate al președinției privind „Consolidarea politicii europene de vecinătate”, Documentul 10874/07. [6] Concluziile privind consolidarea politicii europene de vecinătate, adoptate de Consiliu (Afaceri generale și relații externe) la 18 iunie 2007, Documentul 11016/07. [7] COM (2011) 303 final din 25 mai 2011. [8] [De completat referința JO la data publicării.] [9] JOUE L129/39, 17.5.2008. [10] [De completat referința JO la data publicării.] [11] JOUE L14/5, 19.1.2011, JOUE L131/1, 18.5.2011, intrare în vigoare la 1.5.2011. [12] JOUE L273/5, 19.10.2010, JOUE L90/1, 28.3.2012, intrare în vigoare la 1.10.2012. [13] JOUE L 18/1-5, 21.1.2011, JOUE L 133/1. 20.5.2011, intrare în vigoare la 1.11.2011. [14] Protocolul a fost publicat în […], împreună cu decizia privind semnarea. [15] Data intrării în vigoare a protocolului va fi publicată în Jurnalul Oficial al Uniunii Europene prin grija Secretariatului General al Consiliului. ANEXĂ PROTOCOL la DECIZIA CONSILIULUI privind încheierea unui protocol la Acordul de parteneriat și cooperare între Comunitățile Europene și statele membre ale acestora, pe de o parte, și Republica Azerbaidjan, pe de altă parte, referitor la un acord-cadru între Uniunea Europeană și Republica Azerbaidjan privind principiile generale de participare a Republicii Azerbaidjan la programele Uniunii UNIUNEA EUROPEANĂ, denumită în continuare „Uniunea”, pe de o parte, și REPUBLICA AZERBAIDJAN, denumită în continuare „Azerbaidjan”, pe de altă parte, denumite colectiv în continuare „părțile”, întrucât: (1) Azerbaidjanul a încheiat un acord de parteneriat și cooperare între Comunitățile Europene și statele membre ale acestora, pe de o parte, și Azerbaidjan, pe de altă parte (denumit în continuare „acordul”), care a intrat în vigoare la 1 iulie 1999. (2) Consiliul European de la Bruxelles din 17 și 18 iunie 2004 a salutat propunerile Comisiei Europene referitoare la o politică europeană de vecinătate (PEV) și a aprobat concluziile Consiliului din 14 iunie 2004. (3) În numeroase alte ocazii, Consiliul a adoptat concluzii în favoarea acelei politici. (4) La 5 martie 2007, Consiliul și-a exprimat sprijinul în privința abordării generale și globale definite în comunicarea din 4 decembrie 2006 a Comisiei Europene pentru a permite partenerilor la politica europeană de vecinătate să participe la activitățile agențiilor comunitare și la programele comunitare în funcție de meritul lor și atunci când temeiurile juridice permit acest lucru. (5) Azerbaidjanul și-a exprimat dorința de a participa la mai multe programe ale Uniunii. (6) Termenii și condițiile specifice, în special contribuția financiară și procedurile de raportare și de evaluare privind participarea Azerbaidjanului la fiecare program în parte, ar trebui stabilite printr-un acord între Comisia Europeană și autoritățile competente din Azerbaidjan, CONVIN DUPĂ CUM URMEAZĂ: Articolul 1 Se permite participarea Azerbaidjanului la toate programele actuale și viitoare ale Uniunii deschise participării Azerbaidjanului în conformitate cu dispozițiile relevante de adoptare a acestor programe. Articolul 2 Azerbaidjanul contribuie financiar la bugetul general al Uniunii Europene în funcție de programele specifice la care participă Azerbaidjanul. Articolul 3 Reprezentanții Azerbaidjanului pot face parte, ca observatori și în ceea ce privește aspectele de interes pentru Azerbaidjan, din comitetele de gestionare responsabile de monitorizarea programelor la care Azerbaidjanul contribuie financiar. Articolul 4 Pe cât posibil, proiectele și inițiativele prezentate de participanții din Azerbaidjan respectă aceleași condiții, norme și proceduri cu privire la programele în cauză ca cele aplicate statelor membre. Articolul 5 Termenii și condițiile specifice privind participarea Azerbaidjanului la fiecare program în parte, în special contribuția financiară datorată și procedurile de raportare și de evaluare, sunt stabilite prin acord între Comisia Europeană și autoritățile competente ale Azerbaidjanului, pe baza criteriilor prevăzute de programele respective. În cazul în care Azerbaidjanul solicită asistența externă a Uniunii în vederea participării la un anumit program al Uniunii în baza dispozițiilor articolului 3 din Regulamentul (CE) nr. 1638/2006 al Parlamentului European și al Consiliului din 24 octombrie 2006 de stabilire a dispozițiilor generale privind instituirea unui instrument european de vecinătate și de parteneriat sau în temeiul oricărui regulament similar, care prevede o asistență externă a Uniunii în favoarea Azerbaidjanului și care poate fi adoptat ulterior, condițiile care reglementează utilizarea de către Azerbaidjan a asistenței externe a Uniunii se stabilesc într-un acord de finanțare, cu respectarea, în special, a dispozițiilor articolului 20 din Regulamentul (CE) nr. 1638/2006. Articolul 6 Fiecare acord încheiat în temeiul articolului 5 prevede că, în conformitate cu Regulamentul (UE, EURATOM) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului, că auditurile sau controlul financiar ori alte verificări, inclusiv investigațiile administrative vor fi efectuate de către Comisia Europeană, Oficiul European de Luptă Antifraudă și Curtea de Conturi sau sub autoritatea acestora. Se prevăd dispoziții detaliate privind controlul financiar și auditul, măsurile administrative, sancțiunile și recuperarea, pe baza cărora Comisia Europeană, Oficiul European de Luptă Antifraudă și Curtea de Conturi dobândesc competențe echivalente cu competențele pe care le dețin în raport cu beneficiarii sau contractanții stabiliți în Uniune. Articolul 7 Prezentul protocol se aplică pe perioada în care este în vigoare acordul. Prezentul protocol se semnează și se aprobă de către părți în conformitate cu procedurile fiecărei părți. Fiecare parte poate denunța prezentul protocol printr-o notificare scrisă adresată celeilalte părți. Prezentul protocol își încetează valabilitatea în termen de șase luni de la data respectivei notificări. Încetarea protocolului ca urmare a denunțării lui de către oricare dintre părți nu afectează verificările și controalele care vor fi efectuate, atunci când este necesar, în temeiul dispozițiilor prevăzute la articolele 5 și 6, după caz. Articolul 8 În cel mult trei ani de la data intrării în vigoare a prezentului protocol și, ulterior, la fiecare trei ani, cele două părți pot reexamina punerea în aplicare a prezentului protocol în funcție de participarea reală a Azerbaidjanului la programele Uniunii. Articolul 9 Prezentul protocol se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute de acest tratat și, pe de altă parte, teritoriului Azerbaidjanului. Articolul 10 Prezentul protocol intră în vigoare în prima zi a lunii următoare datei la care părțile își notifică reciproc, pe cale diplomatică, îndeplinirea procedurilor necesare pentru intrarea în vigoare a protocolului. Până la intrarea acestuia în vigoare, părțile convin să aplice, cu titlu provizoriu, dispozițiile prezentului protocol începând cu data semnării acestuia, sub rezerva încheierii sale la o dată ulterioară. Articolul 11 Prezentul protocol face parte integrantă din acord. Articolul 12 Prezentul protocol este redactat în două exemplare în limbile bulgară, croată, cehă, daneză, neerlandeză, engleză, estonă, finlandeză, franceză, germană, greacă, maghiară, italiană, letonă, lituaniană, malteză, polonă, portugheză, română, slovacă, slovenă, spaniolă, suedeză și azerbaidjană, fiecare text fiind în egală măsură autentic. Adoptat la Bruxelles, Pentru Uniunea Europeană Pentru Republica Azerbaidjan